Der kommer så mange besøgende til Den Genfundne Bro, at det har været nødvendigt at udvide parkeringspladsen af flere omgange. Sidste år lagde 140.000 mennesker vejen forbi den gamle bro. Den hæver sig 13,5 meter over Gudenåen, og dens konstruktion minder om den, der blev brugt til at opføre Eiffeltårnet. Den Genfundne Bro er som taget ud af en westernfilm. Den slags film, hvor et gammeldags tog nærmer sig broen over kløften, og hvor banditterne venter med dynamitstænger. Selve broens historien er også en ejendommelig fortælling. Den blev bygget som jernbanebro i 1899, men allerede i slutningen af 1920’erne var den forældet og skulle rives ned. Da det viste sig at blive en meget dyr affære at bortskaffe de omkring 40.000 kilos tysk stål, valgte man i stedet den uortodokse løsning at begrave den inde i en dæmning. Sådan én skulle man alligevel bygge i forbindelse med et nyt vandværk. Broen lå begravet inde i dæmningen i 85 år, indtil Naturstyrelsen kom og påpegede, at der skulle skabes større vandgennemstrømning i åen. Løsningen blev helt at fjerne dæmningen og fritlægge broen, der efter 85 år i jorden var i overraskende god stand. Det er en fantastisk oplevelse at stå oppe på broen og kigge ned i Gudenåens klare vand. Broen er som sagt 13,5 meter over vandspejlet, og det gør, at man er i niveau med trækronerne, og det er ikke mange steder man får det perspektiv. Du finder Den Genfundne Bro på Naturstien Horsens-Silkeborg, nær Brædstrup. Man kan finde mere information om Den Genfundne Bro HER.

Referat:
Den Genfundne Bro i Østjylland er med sin opsigtsvækkende historie blevet lidt af et tilløbsstykke.